Марко Ганчев
Демо-графски взрив

chitanka.info

Чрез придобитите дотук

апартамент, кола и вила,

до граф или поне до дук

съдбата ме е доближила.

Откъм имот съм изравнен,

но още не откъм прислуга.

Дори, по-точно, освен мен

прислуга всъщност няма друга.

И майордома аз съм сам,

и интенданта с пълна чанта,

и донжуана на мадам,

и гувернанта на инфанта.

Кое с ръце, кое с глава,

останалото го умея.

Най затруднява ме това:

самичък да съм си лакея.

1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.